UNL: Malta tibqa' biċ-ċans għall-kwalifikazzjoni wara li Faroe Islands jiġu miżmuma mil-Latvja Il-Faroe Islands ġew miżmuma fi draw ta' 1-1 mil-Latvja biex issa Malta daħlet biċ-ċans li tirbaħ Grupp D1 tal-UEFA Nations League hekk kif, nhar it-Tlie­ta li ġej, tospita lill-istess Faroe Islands u b'rebħa tilħaq l-objettiv tagħha wara dik mpressjonanti ta' 3-1 fuq Andorra. Intant, minkejja li l-ewwel taqsima kienet waħda bilanċjata, il-Latvja kienu sfortunati li ma fetħux l-iskor meta Raivis Jurkovskis se­raq ballun f'tarf il-kaxxa, avvanza u fajjar xutt li ġie mċaħħad mil-lasta bil-ballun jaħbat mal-goalkeeper Teitur Gestsson u meta deher dieħel fix-xibka kien Viljornur Davidsen li salva minn fuq il-linja fatali qabel seta' jilħaq Vladimirs Kamess. Iżda fid-59 minuta, kien l-istess Kamess li fetaħ l-iskor għat-team ospitu meta rċieva mingħand Vladislavs Gutkovskis mill-free-kick ta' Roberts Savalnieks. Peró l-ferħ tagħhom dam jitgawda għal ftit sekondi minħabba li minuta wara l-Faroe Islands kisbu d-draw meta clearance qasira fid-difiża tal-Latvja waslet għand Viljornur Davidsen li xeħet cross insidjuż fejn Gunnar Vatnhamarb'daqqa ta' ras b'lura għeleb lill-goalkeeper Roberts Ozols.